b"\n_START_ARTICLE_\nVicente Huedo D\xc3\xadaz-Carrasco\n_START_SECTION_\nBiografia\n_START_PARAGRAPH_\nVicente Huedo D\xc3\xadaz-Carrasco va n\xc3\xa9ixer a Socu\xc3\xa9llamos (La Manxa) el 13 de maig de 1955 i des de molt jove va manifestar una gran passi\xc3\xb3 pel dibuix. Va comen\xc3\xa7ar copiant c\xc3\xb2mics mentre es recuperava d'unes angines i ja als 7 anys feia exposicions per casa. L\xe2\x80\x99estiu de 1974 va fer una primera estada a Girona on expos\xc3\xa0 a la Galeria La G\xc3\xa0bia que va tenir un fort ress\xc3\xb2 en l\xe2\x80\x99\xc3\xa0mbit giron\xc3\xad. Es va matricular a la Facultat de Belles Arts de la Universitat Polit\xc3\xa8cnica de Val\xc3\xa8ncia, per\xc3\xb2 qued\xc3\xa0 decebut davant d\xe2\x80\x99uns ensenyaments art\xc3\xadstics molt tradicionals i acad\xc3\xa8mics. Des de 1975 viu i treballa a Girona. Entre els anys 1976 i 1979 guanya diversos concursos de dibuix i pintura: Diputaci\xc3\xb3 de Girona, Revista Llavor, Primer Premi Nacional de Dibuix en el certamen d\xe2\x80\x99Arts Pl\xc3\xa0stiques de Valdepe\xc3\xb1as, etc.\xc2\xa0Va comen\xc3\xa7ar fent un tipus d'obra m\xc3\xa9s expressionista, que vorejava l\xe2\x80\x99abstracci\xc3\xb3\xcc\x81 i el gestualisme cal\xc2\xb7ligr\xc3\xa0fic. Despr\xc3\xa9s l\xe2\x80\x99est\xc3\xa8tica de Vicente Huedo va anar evolucionant cap a una figuraci\xc3\xb3\xcc\x81 molt particular, un realisme que des de la meitat de la d\xc3\xa8cada de 1980 es va situar en l'hiperrealisme, on no faltaven petites dosis de surrealisme. Despr\xc3\xa9s va derivar cap a un realisme m\xc3\xa0gic i tot seguit va treballar amb textures usant com a tema les portes velles de Girona. Va continuar pintant temes de la Girona cl\xc3\xa0ssica per\xc3\xb2 es va anar desviant fins a fer una Girona m\xc3\xa9s inventada, m\xc3\xa9s constructiva, jugant amb colors, volums i formes com s\xc3\xb3n les cases del riu, que \xc3\xa9s una pintura inventada que t\xc3\xa9 una refer\xc3\xa8ncia real._NEWLINE_Va ser un dels membres fundadors de l'Assemblea Democr\xc3\xa0tica d\xe2\x80\x99Artistes de Girona (ADAG), en la qual particip\xc3\xa0 en tota mena d\xe2\x80\x99actes i exposicions: Drets Humans, Homenatge a Carles Rahola, etc. Cap a l\xe2\x80\x99any 1986 ja t\xc3\xa9 un cert prestigi i comen\xc3\xa7a a rebre enc\xc3\xa0rrecs d\xe2\x80\x99obres i cartells. El 1988 entra a exercir com a professor de dibuix cl\xc3\xa0ssic a l'Escola de Belles Arts de Girona, actual 'Escola Municipal d'Art de Girona. Ha realitzat nombroses exposicions de pintura i dibuix, aix\xc3\xad com murals urbans, il\xc2\xb7lustracions, c\xc3\xb2mics, cartellisme, etc. Destaquen els seus paisatges urbans com la s\xc3\xa8rie dedicada a portes o a la ciutat de Girona, especialment les cases fa\xc3\xa7ana de les quals d\xc3\xb3na al riu Onyar, aix\xc3\xad com els seus espais naturals oberts. Ha participat en exposicions individuals i col\xc2\xb7lectives a Girona, Barcelona, Sant Sebasti\xc3\xa0, Madrid, Alacant, Nova York, etc._NEWLINE_Vicente Huedo tamb\xc3\xa9 ha il\xc2\xb7lustrat llibres propis o d'altres autors, com Quaranta-set (1993), Pentalog\xc3\xada del vino de Socu\xc3\xa9llamos (1994), La llegenda de la nimfa del rec (2012),  Cent maneres de dibuixar un arbre (2014), etc, i ha realitzat il\xc2\xb7lustracions per a altres publicacions com Pres\xc3\xa8ncia, El Punt, Senhal, etc. Tamb\xc3\xa9 \xc3\xa9s autor de diversos cartells com el de la 47a Exposici\xc3\xb3 de flors, monuments, patis i jardins (any 2002)\xc2\xa0de Girona, el cartell de les fires de Girona (1986), Setmana Santa de Girona (1997), Escola d'Adults de Girona (1982), etc. Al llarg de la seva carrera ha realitzat multitud de murals de grans dimensions en diversos espais urbans. Per exemple, el 1983 realitza un mural de 80m\xc2\xb2  a la carretera de Santa Eug\xc3\xa8nia a Girona,  que avui ja ha desaparegut; m\xc3\xa9s endavant, el mural de la fa\xc3\xa7ana del carrer de la For\xc3\xa7a del popular caf\xc3\xa8 L\xe2\x80\x99Arc, el mural de la Sala Platea de Girona, o el del Frontis de la Sala d\xe2\x80\x99Actes Facultat d'Educaci\xc3\xb3 i Psicologia de la Universitat de Girona en homenatge a Paulo Freire. Tamb\xc3\xa9 participa en l\xe2\x80\x99Exposici\xc3\xb3 Europea sobre murals urbans que va tenir lloc, l\xe2\x80\x99any 1991, a l\xe2\x80\x99hivernacle del Parc de la Ciutadella de Barcelona. Tamb\xc3\xa9 destaca pel seu comprom\xc3\xads amb l'associacionisme dissenyant, per exemple, el logotip del diari digital \xe2\x80\x9cEl Dimoni de Santa Eug\xc3\xa8nia\xe2\x80\x9d o el logotip de l'Associaci\xc3\xb3 de Ve\xc3\xafns Devesa-G\xc3\xbcell de Girona."